TM มั่นใจ Q4/59 ออร์เดอร์พุ่งรับช่วงไฮซีซั่น ผลงานปีหน้าสดใส
TM มั่นใจ Q4/59 ออร์เดอร์พุ่งรับช่วงไฮซีซั่น ตั้งเป้ารายได้ปี 60 โต 15-20% จากปีนี้คาดแตะ 600 ลบ.
2 ธ.ค. 2559

นางสุนทรี จรรโลงบุตร ประธานเจ้าหน้าที่บริหาร บริษัท เทคโนเมดิคัล จำกัด (มหาชน) หรือ TM เปิดเผยว่า ในปี 60 บริษัทฯคาดว่าการเติบโตของรายได้จะอยู่ที่ราว 15-20% เมื่อเทียบกับปี 59  จากการเติบโตของสินค้าใน 4 กลุ่ม ประกอบด้วย กลุ่มอุปกรณ์ทางการแพทย์ และวัสดุสิ้นเปลืองที่ใช้ในห้องผ่าตัด, กลุ่มอุปกรณ์ทางการแพทย์ และวัสดุสิ้นเปลืองที่ใช้ในหน่วยจ่ายกลางของโรงพยาบาล, กลุ่มอุปกรณ์ทางการแพทย์วัสดุสิ้นเปลืองที่ใช้ในห้องปฏิบัติการ และธนาคารเลือด
รวมทั้งกลุ่มอุปกรณ์และเครื่องมือแพทย์เฉพาะทางที่เกี่ยวกับการผ่าตัดหัวใจ และเครื่องมือผ่าตัดทั่วไป รวมถึงการเติบโตของสินค้าใหม่ ทั้งการเป็นตัวแทนจำหน่ายหุ่นยนต์ “ดินสอ” มินิ, กาวปิดแผล และเทคโนโลยีสปายเพื่อการวินิจฉัยการไหลเวียนของโลหิต เป็นต้น
ส่วนผลประกอบการในปีนี้บริษัทมั่นใจว่าจะสามารถทำรายได้ราว 580-600 ล้านบาทตามเป้าหมายที่ได้วางไว้ คิดเป็นการเติบโตประมาณ 15-20% จากปีก่อนที่มีรายได้ 511 ล้านบาท โดยในช่วงไตรมาสสุดท้ายของปีคาดว่าผลประกอบการจะออกมาในทิศทางที่ดีอย่างต่อเนื่อง เพราะเป็นช่วงไฮซีซั่นที่คาดว่าจะมีคำสั่งซื้ออุปกรณ์ทางการแพทย์เข้ามาค่อนข้างสูงในทุกกลุ่มสินค้า โดยเฉพาะกลุ่มอุปกรณ์ และเครื่องมือแพทย์เฉพาะทางที่เกี่ยวกับการผ่าตัดหัวใจ และเครื่องมือผ่าตัดทั่วไปที่ยังคงมีความต้องการเพิ่มขึ้นอย่างต่อเนื่อง
ทั้งนี้ ผลประกอบการของบริษัทในตรมาส 3/59 บริษัทมีกำไรสุทธิ 9.97 ล้านบาท เพิ่มขึ้น 10.38 ล้านบาท หรือคิดเป็นเพิ่มขึ้น 2,594% เมื่อเทียบกับช่วงเดียวกันของปีก่อนที่ขาดทุนสุทธิ 0.4 ล้านบาท และมีรายได้รวม 138.97 ล้านบาท เพิ่มขึ้น 17.86 ล้านบาท หรือคิดเป็นเพิ่มขึ้น 14.75% เมื่อเทียบกับช่วงเดียวกันของปีก่อนที่มีรายได้อยู่ที่ 121.11 ล้านบาท
ขณะที่ 9 เดือนแรกของปีนี้ บริษัทมีกำไรสุทธิอยู่ที่ 22.68 ล้านบาท เพิ่มขึ้น 6.99 ล้านบาท หรือคิดเป็นเพิ่มขึ้น 44.55% เมื่อเทียบกับช่วงเดียวกันของปีก่อนที่มีกำไรสุทธิอยู่ที่ 15.69 ล้านบาท และมีรายได้รวม 409.10 ล้านบาท เพิ่มขึ้น 69.08 ล้านบาท หรือคิดเป็นเพิ่มขึ้น 16.60% เมื่อเทียบกับช่วงเดียวกันของปีก่อนที่มีรายได้ 350.86 ล้านบาท
               
 